Bruid huil oor flop van 'n troukoek | Maroela Media
Foto: Annette Davis Hill/Facebook
'n Bruid wat 'n troukoek bestel het met 'n pou-tema was platgeslaan toe 'n flop van 'n koek by haar afgelewer is – die aand voor die troue.
Rena Davis, van Georgia in die VSA, het die pou-koek bestel ná sy foto's, wat sy op die internet opgespoor het, vir 'n plaaslike bakker gewys het. Sy het $300 (byna R4 500) vir die troukoek betaal.
Haar vriendin, Annette Hill, het foto's van die koek op Facebook gedeel.
Volgens Annette wou Rena 'n hartjievormige koek gehad het met twee poue waar die vere uit blou en groen kolwyntjies bestaan.
"Omstreeks 18:00, die aand voor die troue, het die koek opgedaag. Toe die bruid die boks oopmaak, het een van die voëls se koppe dadelik afgeval."
Die versiering is glo ook 'n flop en hier en daar steek die koek uit.
"Die een 'pou' lyk soos 'n kalkoen wat dalk melaats is, en die 'wit' voël, wat glad nie wit is nie, het nie eers 'n stert nie en lyk ook hoegenaamd nie soos 'n voël nie. Dis net 'n bruin gemors. Die bruid was byna in trane."
Rena het die oggend voor haar troue van winkel na winkel gery om 'n geskikte troukoek te koop.
Volgens Annette het die bakker, ná haar plasing op Facebook wyd gedeel is en verskeie nuuswebwerwe oor die flop berig het, 'n terugbetaling vir Rena aangebied. "Sy het die $300 in haar posbus gelos sonder enige verskoning. Dis ten minste iets."
Arme vrou, ek sou ook gehuil het.
Ek verstaan net nie hoe kan die bakster haar prys regverdig nie. Dis aaklig, ek sou nie daarvoor betaal het nie!
Ag shame dis nou regtig nie 'n mooi koek nie.
Sy moes met die Cake Angels van Kaapstad gepraat het. DAN het sy die perfekte koek gehad. En die sou goedkoper gewees het saam met die verskeping want die Rand Dollar ruil koers sou dit cheap gemaak get.